2005E0557 — DA — 23.04.2007 — 001.001

Dette dokument er et dokumentationsredskab, og institutionerne påtager sig intet ansvar herfor

►B RÅDETS FÆLLES AKTION 2005/557/FUSP af 18. juli 2005 ►M1 om Den Europæiske Unions civil-militære aktion til støtte for Den Afrikanske Unions mission i Darfur-området i Sudan og i Somalia ◄ (EFT L 188, 20.7.2005, p.46)

Ændret ved:









▼B

RÅDETS FÆLLES AKTION 2005/557/FUSP

af 18. juli 2005

►M1 om Den Europæiske Unions civil-militære aktion til støtte for Den Afrikanske Unions mission i Darfur-området i Sudan og i Somalia ◄







RÅDET FOR DEN EUROPÆISKE UNION HAR — under henvisning til traktaten om Den Europæiske Union, særlig artikel 14, artikel 25, stk. 3, artikel 26 og artikel 28, stk. 3, og ud fra følgende betragtninger: (1) Den 28. maj 2004 besluttede Den Afrikanske Union at udsende en observatørmission til Darfur for at kontrollere overholdelsen af den aftale om humanitær våbenhvile, der blev undertegnet den 8. april 2004 i N'djamena (AMIS), og den 20. oktober 2004 besluttede Den Afrikanske Unions Freds- og Sikkerhedsråd at styrke AMIS og i dens mandat at inddrage støtte til den tillidsskabende proces og til beskyttelsen af civile og humanitære operationer samt kontrol med overholdelsen af alle aftaler, som de to parter har undertegnet siden N'djamena-aftalen om humanitær våbenhvileaftale (AMIS II). (2) I resolution 1547 af 11. juni 2004 appellerede FN's Sikkerhedsråd til det internationale samfund om at være forberedt på et konstant engagement, herunder i form af omfattende finansielle bidrag til støtte for fred i Sudan. I resolution 1556 af 30. juli 2004 tilsluttede FN's Sikkerhedsråd sig udsendelse af internationale observatører til Darfur-området i Sudan under Den Afrikanske Unions ledelse, opfordrede indtrængende FN's medlemsstater til at styrke det internationale observatørhold under Den Afrikanske Unions ledelse og hilste de bidrag velkommen, der allerede var blevet ydet, navnlig af Den Europæiske Union, til støtte for operationen under Den Afrikanske Unions ledelse. (3) I resolution 1564 af 18. september 2004, udtrykte FN's Sikkerhedsråd sin tilfredshed med og sin støtte til Den Afrikanske Unions hensigt om at styrke og øge sin observatørmission i Darfur-området i Sudan, og det tilskyndede til en proaktiv observatørindsats. FN's Sikkerhedsråd opfordrede endvidere indtrængende FN's medlemsstater til at støtte Den Afrikanske Unions indsats, blandt andet ved at bidrage med alt det udstyr og alle de logistiske, finansielle, materielle og andre ressourcer, der er nødvendige for at støtte en hurtig udvidelse af Den Afrikanske Unions mission, og ved at støtte Den Afrikanske Unions bestræbelser for at nå til en fredelig afslutning på krisen og beskytte Darfurs befolkning. (4) I resolution 1574 af 19. november 2004 besluttede FN's Sikkerhedsråd at overvåge, at parterne overholder deres forpligtelser, så al vold og angreb øjeblikkelig ophører, erklærede sin fulde støtte til Den Afrikanske Unions beslutninger om at øge sin mission i Darfur og opfordrede indtrængende FN's medlemsstater til at bidrage med det nødvendige udstyr og logistiske, finansielle, materielle og andre nødvendige ressourcer. (5) I resolution 1590 af 24. marts 2005 besluttede FN's Sikkerhedsråd at oprette FN's mission i Sudan (UNMIS). (6) I resolution 1593 af 31. marts 2005 besluttede FN's Sikkerhedsråd at indbringe situationen i Darfur siden 1. juli 2002 for anklageren ved Den Internationale Straffedomstol. (7) De Forenede Nationers Sikkerhedsråd anerkendte i resolution 1325 af 31. oktober 2000 betydningen af uddannelse inden for beskyttelse af kvinder og børn og af deres særlige behov og humanitære rettigheder i konfliktsituationer. (8) Fælles holdning 2005/304/FUSP af 12. april 2005 om konfliktforebyggelse, -styring og løsning i Afrika ( 1 ) understreger, at Den Afrikanske Union er den centrale aktør i forebyggelse, håndtering og løsning af væbnede konflikter i Afrika. EU har i en række rådskonklusioner, der er blevet vedtaget siden juli 2004, givet udtryk for at være fast besluttet på at støtte Den Afrikanske Union i dens bestræbelser på at overvåge våbenhvilen og fremme en politisk løsning på konflikten i Darfur-området i Sudan. (9) Efter Rådets godkendelse den 22. november 2004 af den europæiske sikkerheds- og forsvarspolitiks (ESFP) handlingsplanen for støtte til fred og sikkerhed i Afrika godkendte Rådet den 13. december 2004 retningslinjer for gennemførelsen af ESFP-støtten til fred og sikkerhed i Afrika på grundlag af princippet om respekt for afrikansk ejerskab og fuldt samarbejde med de relevante internationale aktører, navnlig FN og Den Afrikanske Union. (10) EU har ydet en stadig voksende støtte til Den Afrikanske Unions bestræbelser på at hjælpe til at stabilisere situationen i Darfur. EU deltager i og medfinansierer via fredsfaciliteten for Afrika den Den Afrikanske Unions mission, der er ansvarlig for overvågningen af våbenhvilen. Militært EU-personel deltager i Den Afrikanske Unions våbenhvilekommission (CFC) bl.a. ved dets næstformand og gennem medlemskab af den fælles kommission, der er nedsat med henblik på den politiske overvågning af våbenhvilen. EU yder også en bred vifte af støtte, herunder planlægningseksperter, teknisk, finansiel, materiel og logistisk støtte til den bredere Den Afrikanske Unions mission til støtte for freden. (11) Formanden for Kommissionen for Den Afrikanske Union Alpha Oumar Konaré har i et brev af 29. april 2005 til generalsekretæren/den højtstående repræsentant (GS/HR) udtrykt håb om, at Den Afrikanske Union — i betragtning dels af den udfordring, situationen i Darfur fortsat er for Den Afrikanske Union og dens partnere, dels af den strategiske dimension af partnerskabet mellem Den Afrikanske Union og EU — fortsat vil kunne regne med en væsentlig støtte fra EU og dens medlemsstater til Den Afrikanske Unions indsats og til en styrkelse af AMIS II. (12) Som svar på Den Afrikanske Unions anmodning besluttede Rådet den 23. maj 2005 at yde så megen støtte som muligt til den militære, politimæssige og civile indsats ved at fremlægge et samlet betydeligt tilbud, der blev foreslået Den Afrikanske Union på AMIS-donorkonferencen i Addis Abeba den 26. maj 2005. Det er af afgørende betydning, at EU-aktørerne koordinerer deres bidrag, så den foreslåede pakke kan udmøntes i en sammenhængende og rettidig bistand til Den Afrikanske Union. (13) Rådet godkendte den 23. juni 2005 konceptet for EU's civil-militære aktion til støtte for AMIS II. (14) Missionsstatusaftalen om oprettelse og ledelse af våbenhvilekommissionen i Darfur-området i Sudan, der blev undertegnet af Den Afrikanske Union og Sudans regering den 4. juni 2004, finder anvendelse på militærobservatører fra EU, omfatter militært og civilt personel bortset fra CFC-medarbejdere og er underkastet den almindelige konvention om Den Afrikanske Enhedsorganisations (OAU) privilegier og immuniteter, hvis artikel VII omfatter eksperter på mission for OAU. (15) Brevvekslingen mellem GS/HR og formanden for Kommissionen for Den Afrikanske Union, der bekræfter aftalerne om EU's aktion til støtte for AMIS II, bekræfter også, at alt EU-personel, der allerede er udsendt eller skal udsendes til Sudan og andre afrikanske stater i forbindelse med EU-støtteaktionen, er omfattet af aftalen mellem Den Afrikanske Union og Sudan om Den Afrikanske Unions missions status. (16) Den 18. juli 2005 vedtog Rådet fælles aktion 2005/556/FUSP om udnævnelse af Den Europæiske Unions særlige repræsentant for Sudan ( 2 ). EU's særlige repræsentant (EUSR) i Sudan bør sikre, at der er sammenhæng mellem på den ene side EU's aktiviteter til støtte for AMIS II og den samlede fredsaftale (CPA) og på den anden side de overordnede målsætninger for EU's politik over for Sudan. (17) Bidragene fra alle donorerne bør koordineres i Addis Abeba, så støtten fra det internationale samfund supplerer Den Afrikanske Unions indsats og matcher Den Afrikanske Unions specifikke behov. (18) Den Udenrigs- og Sikkerhedspolitiske Komité (PSC) bør udøve den politiske kontrol og varetage den strategiske ledelse af EU's civil-militære aktion til støtte for AMIS II, navnlig med henblik på at sikre rettidig og sammenhængende EU-støtte til AMIS II, samt træffe de relevante afgørelser i henhold til artikel 25, stk. 3, i traktaten. Udvalget for de Civile Aspekter af Krisestyring (CIVCOM) og EU's Militærkomité (EUMC), assisteret af Den Europæiske Unions militærstab i overensstemmelse med dens opgaver, bør fortsat yde PSC rådgivning inden for deres respektive kompetenceområder. (19) Denne fælles aktion bør i overensstemmelse med retningslinjerne fra Det Europæiske Råds møde i Nice den 7.-9. december 2000 fastlægge den rolle, som GS/HR i henhold til artikel 18 og 26 i traktaten skal spille ved gennemførelsen af de foranstaltninger, der indgår i den politiske kontrol og strategiske ledelse, som PSC varetager. (20) I henhold til artikel 14, stk. 1, i traktaten fastsættes det i fælles aktioner, hvilke midler der skal stilles til rådighed for EU. (21) I overensstemmelse med artikel 28, stk. 3, i traktaten afholdes aktionsudgifter, bortset fra udgifter til operationer, der har indvirkning på militær- eller forsvarsområdet, over De Europæiske Fællesskabers budget. Angivelse af beløb, der skal afholdes over Fællesskabets budget, er udtryk for den politiske myndigheds vilje og forudsætter, at der er forpligtelsesbevillinger til rådighed i det pågældende regnskabsår. (22) Aktionsudgifter, der følger af de elementer i denne støtteaktion, der har indvirkning på militær- eller forsvarsområdet, bør afholdes i overensstemmelse med artikel 28, stk. 3, i traktaten om Den Europæiske Union af medlemsstaterne og bør administreres af den mekanisme, der er fastsat i afgørelse 2004/197/FUSP af 23. februar 2004 om oprettelse af en mekanisme til administration af finansieringen af de fælles udgifter til EU-operationer, der har indvirkning på militær- eller forsvarsområdet ( 3 ) (i det følgende benævnt »Athena«), som en exceptionel foranstaltning. Det finansielle referencebeløb udgør på nuværende tidspunkt det bedste skøn over disse udgifter. (23) I videst muligt omfang skal der ske redeployering af udstyr, der stammer fra andre operationelle EU-aktiviteter, under hensyn til operationelle behov og principperne for forsvarlig økonomisk forvaltning. (24) EU's aktion til støtte for AMIS II gennemføres i en situation, der kan vil blive forværret og vil kunne skade den fælles udenrigs- og sikkerhedspolitiks mål, jf. artikel 11 i traktaten. (25) I overensstemmelse med artikel 6 i protokollen om Danmarks stilling, der er knyttet til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i udarbejdelsen og gennemførelsen af EU's afgørelser og aktioner, som har indvirkning på forsvarsområdet. Danmark deltager ikke i gennemførelsen af afsnit III i denne fælles aktion og deltager ikke i finansieringen af de militære komponenter af denne støtteaktion — ud fra følgende betragtninger: VEDTAGET FØLGENDE FÆLLES AKTION:







AFSNIT I

ALMINDELIGE BESTEMMELSER

▼M1

Artikel 1

Den Europæiske Union opretter herved en civil-militær EU-aktion til støtte for AMIS II med et supplerende militært støtteelement til AMISOM; den benævnes »AMIS/AMISOM-EU-støtteaktion«.

Målet for EU’s støtteaktion er at sikre en effektiv og rettidig EU-bistand til styrkelsen af AMIS II og derudover at støtte oprettelsen af AMISOM. EU respekterer og støtter princippet om afrikansk ejerskab, og EU’s støtteaktion består i at støtte Den Afrikanske Union og dens politiske, militære og politimæssige indsats over for krisen i Darfur-området i Sudan.

EU’s støtteaktion omfatter en civil og en militær komponent.

▼B

Artikel 2

Forbindelserne med Den Afrikanske Union

GS/HR og EUSR for Sudan skal inden for deres mandater være de primære kontaktled til Den Afrikanske Unions repræsentanter med hensyn til spørgsmål, der vedrører gennemførelsen af denne fælles aktion. Formandskabet orienteres løbende og straks om sådanne kontakter.

Artikel 3

Koordinering med andre aktører

1. EU viderefører den tætte og effektive koordinering med samtlige institutionelle og bilaterale donorer, der er involveret i støtten til ►M1 AMIS II og AMISOM ◄ .

2. EU arbejder fortsat nært sammen med FN og, for så vidt angår støtteaktionens militære komponent, med NATO.

3. EU-medlemsstaterne holdes underrettet om koordineringsprocessen med henblik på at sikre deres fulde deltagelse i EU's beslutningsproces.

Artikel 4

Politisk kontrol og strategisk ledelse

1. PSC skal på Rådets vegne varetage den politiske kontrol med og den strategiske ledelse af EU's støtteaktion, navnlig med henblik på at sikre rettidig og sammenhængende EU-støtte til ►M1 AMIS II og AMISOM ◄ . Rådet bemyndiger hermed PSC til at træffe de relevante beslutninger i overensstemmelse med artikel 25 i traktaten. Denne bemyndigelse omfatter beføjelse til at udnævne chefen for EU's politienhed efter indstilling fra GS/HR baseret på en anbefaling fra EUSR. Bemyndigelsen omfatter desuden beføjelse til at udnævne EUSR's militærråd efter indstilling fra GS/HR baseret på en anbefaling fra EUSR. Rådet skal fortsat med bistand fra GS/HR have beslutningsmyndigheden med hensyn til EU-støtteaktionens mål og afslutning.

CIVCOM og EUMC, assisteret af EUMS i overensstemmelse med dens opgaver, yder rådgivning til PSC inden for deres respektive kompetenceområder.

2. EUSR repræsenterer EU på alle de områder, der har tilknytning til håndteringen af krisen i Darfur, herunder koordinering af EU's bidrag til AMIS II, støtte til den politiske proces og spørgsmål, der vedrører gennemførelsen og overholdelsen af de relevante resolutioner fra FN's Sikkerhedsråd.

3. EUSR aflægger gennem SG/HR regelmæssigt rapport til PSC om afviklingen af EU's støtteaktion. PSC kan eventuelt indbyde EUSR til sine møder.

4. PSC aflægger regelmæssigt rapport til Rådet.

Artikel 5

Koordinering af EU's indsats

▼M1

1. GS/HR træffer alle nødvendige foranstaltninger til at sikre koordineringen af EU’s aktiviteter til støtte for en styrkelse af AMIS II og AMISOM og koordineringen mellem Generalsekretariatet for Rådet og EU’s koordineringscelle i Addis Abeba (ACC). Generalsekretariatet fastlægger retningslinjer for og støtter ACC i dens opgaver med den daglige koordinering med henblik på at sikre en sammenhængende og rettidig EU-støtte til AMIS II i form af dets politiske, militære, politimæssige og andre civile støtteaktioner samt til oprettelsen af AMISOM. Generalsekretariatet udarbejder til Rådets relevante organer situationsrapporter om samt ajourføringer og evalueringer af såvel EU-støtten til AMIS II som styrkelsen af AMIS II og AMISOM og sørger for strategisk koordinering med andre donorer, navnlig FN og NATO.

▼B

2. ACC handler under EUSR's myndighed i overensstemmelse med artikel 7 i Rådets fælles aktion 2005/556/FUSP med henblik på at støtte dennes aktiviteter, og den omfatter en politisk rådgiver, en militærrådgiver og en politirådgiver. Den sørger for den daglige koordinering med samtlige relevante EU-aktører og med det administrative kontrol- og ledelsescenter (ACMC) inden for Den Afrikanske Unions kommandostruktur i Addis Abeba for at sikre en sammenhængende og rettidig EU-støtte til ►M1 AMIS II og AMISOM ◄ .







AFSNIT II

DEN CIVILE KOMPONENT

Artikel 6

Politikomponentens opgaver, struktur og personale

1. EU's aktion til støtte for den civile politikomponent (CIVPOL) af AMIS II består i:

— støtte til politiets kommandostruktur i AMIS II, ved at der stilles højtstående politirådgivere med stor erfaring til rådighed for Den Afrikanske Union på alle niveauer af kommandostrukturen

— støtte til uddannelse af CIVPOL-personale, ved at der stilles en kapacitet til rådighed for missionens interne kurser med instruktører fra EU

— støtte til udvikling af en politienhed inden for Den Afrikanske Unions sekretariat.

2. EU's politienhed består af politifolk, der udstationeres af medlemsstaterne. Som hovedregel bør udstationeringsperioden mindst være seks måneder. Den enkelte medlemsstat dækker udgifterne til de politifolk, den udstationerer, herunder lønninger, dækning af lægehjælp, andre godtgørelser end dagpenge og rejseudgifter til og fra indsatsområdet.

3. Internationalt civilt personale og lokalt personale ansættes på kontrakt af chefen for EU's politienhed efter behov.

4. EU-udsendermedlemsstaten eller -institutionen kan også efter behov udstationere internationalt civilt personale som hovedregel i en periode på mindst seks måneder. Den enkelte bidragende EU-medlemsstat eller -institution dækker udgifterne til det personale, den udstationerer, inkl. lønninger, dækning af lægehjælp, andre godtgørelser end dagpenge og rejseudgifter til og fra indsatsområdet.

Artikel 7

EU's politienhed

1. EUSR's politirådgiver, der også er chef for EU's politienhed, har ansvaret for den daglige koordinering af EU's politistøtteaktioner.

2. Chefen for EU's politienhed varetager den daglige ledelse af støtteaktionens politikomponent på de tre områder, der er nævnt i artikel 6, stk. 1, og har ansvaret for personale og disciplinære forhold.

3. Chefen for EU's politienhed indgår en kontrakt med Kommissionen. Chefen for EU's politienhed står til regnskab for alle udgifter over for Kommissionen.

4. Alle politienhedens eksperter forbliver under deres udsendende EU-medlemsstats eller institutions myndighed og udfører deres arbejdsopgaver og handler udelukkende i EU's støtteaktions interesse. Eksperterne udviser både under og efter EU's støtteaktion den største diskretion med hensyn til alle fakta og oplysninger vedrørende støtteaktionen.

5. For at sikre EU's støtteaktions synlighed skal medlemmerne af EU's politienhed bære EU-identifikationsmærker.

Artikel 8

Finansielle ordninger

1. Det finansielle referencebeløb til dækning af udgifterne i forbindelse med gennemførelsen af AFSNIT II i denne fælles aktion i seks måneder udgør 2 120 000 EUR.

Rådet træffer om nødvendigt afgørelse om referencebeløbet for den resterende del af EU's støtteaktion.

2. Udgifter finansieret med det i stk. 1 nævnte beløb forvaltes efter de fællesskabsprocedurer og -regler, der gælder for budgettet, bortset fra at eventuelle forfinansieringer ikke forbliver Fællesskabets ejendom. Det skal være tilladt tredjelandsstatsborgere at byde på kontrakter.

3. De finansielle ordninger skal tage hensyn til de operative behov i forbindelse med den politimæssige bistand til AMIS II, herunder udstyrets kompatibilitet.

4. Udgifterne er finansieringsberettigede fra den dag, hvor denne fælles aktion får virkning.







AFSNIT III

DEN MILITÆRE KOMPONENT

Artikel 9

Den militære komponents opgaver og personel

1. Den militære komponent af EU's støtteaktion for AMIS II omfatter forskellige typer af bistand:

— planlægningsmæssig og teknisk bistand til AMIS II på alle kommandoniveauer, herunder strukturen for koordinering af logistisk støtte

— militære observatører i forbindelse med planen for en styrkelse af AMIS II — og

— uddannelse af afrikanske soldater og observatører, der efter behov skal indgå i styrkelsen af AMIS II

— strategisk og taktisk transport

— luftovervågning, hvis Den Afrikanske Union anmoder herom.

▼M1

1a. Det militære støtteelement til AMISOM’s planlægning bistår især den strategiske planlægningscelle i planlægningen af AU-missionen, herunder udarbejdelsen af AMISOM-deployeringsplanen.

▼B

2. Alt militært personel forbliver under deres udsendende EU-medlemsstats eller institutions myndighed og udfører deres opgaver og handler udelukkende i EU's støtteaktions interesse. Det militære personel udviser både under og efter EU's støtteaktion den største diskretion med hensyn til alle fakta og oplysninger vedrørende støtteaktionen.

3. For at sikre EU's støtteaktions synlighed skal militærpersonalet bære EU-identifikationsmærker.

4. Udstationeringsperioden for det militære personel bør som hovedregel være mindst seks måneder.

Artikel 10

EUSR's militærrådgiver

EUSR's militærrådgiver skal under EUSR's myndighed og med støtte fra generalsekretariatet, herunder fra EUMS i overensstemmelse med dets opgaver:

a) bidrage til at sikre sammenhæng i EU's militære komponent af EU's støtteaktion i Addis Abeba i overensstemmelse med de opgaver, der er fastlagt i artikel 9, og

b) er ansvarlig for den daglige koordinering af den militære komponent af EU's støtteaktion med ACMC i Addis Abeba for at sikre en sammenhængende og rettidig støtte til ►M1 AMIS II og AMISOM ◄ .

Artikel 11

Finansielle ordninger

1. Med hensyn til de militære komponenter af EU's støtteaktion finansieres følgende i fællesskab:

a) udgifter til kommunikations- og informationssystemer (CIS), transport, medicinsk evakuering (MEDEVAC) samt indkvartering af EU-officerer, der indgår i kommandostrukturen i ►M1 AMIS II og AMISOM ◄ og af det militære personel i ACC

b) udgifter til CIS og MEDEVAC i forbindelse med militære observatører, og

c) udgifter til EU-identifikationsmærker til såvel EU-officerer som militære observatører.

2. Finansieringen af disse fælles udgifter administreres af Athena.

3. Referencebeløbet for disse fælles udgifter er for en periode på seks måneder på 1 970 000 EUR. Den procent af referencebeløbet, hvortil der er henvist i artikel 31, stk. 3, i afgørelse 2004/197/FUSP, er på 100 %.







AFSNIT IV

AFSLUTTENDE BESTEMMELSER

Artikel 12

Status for personalet ved EU's støtteaktion

1. SG/HR søger retligt bindende forsikringer fra de afrikanske stater, på hvis område der er eller vil blive udsendt EU-støtteaktionspersonale, om at dette personales status er omfattet af missionsstatusaftalen om oprettelse og ledelse af våbenhvilekommissionen i Darfur-området i Sudan, der blev undertegnet af Den Afrikanske Union og Sudans regering den 4. juni 2004, og af den almindelige konvention om Den Afrikanske Enhedsorganisations privilegier og immuniteter. Status for personalet ved EU's støtteaktion, herunder eventuelt privilegier, immuniteter og yderligere garantier, der er nødvendige, for at EU's støtteaktion kan fuldføres og fungere godt, fastlægges desuden om nødvendigt efter proceduren i traktatens artikel 24. GS/HR, der bistår formandskabet, kan forhandle om en sådan aftale på dettes vegne.

2. De EU-medlemsstater eller -institutioner, der har udstationeret eller udsendt personale til EU's støtteaktion, har ansvaret for at behandle klager fra eller vedrørende dette personale. De pågældende EU-medlemsstater eller -institutioner har ansvaret for eventuelt at anlægge sag mod det pågældende personale.

Artikel 13

Videregivelse af klassificerede oplysninger

1. GS/HR bemyndiges hermed til i overensstemmelse med Rådets sikkerhedsforskrifter som vedtaget ved afgørelse 2001/264/EF af 19. marts 2001 ( 4 ) og i det omfang, de operative behov i forbindelse med EU's støtteaktion kræver det, at videregive EU-oplysninger og -dokumenter, der dog ikke må være klassificeret højere end RESTREINT UE, og som er udarbejdet med henblik på EU's støtteaktion til Den Afrikanske Union og FN.

2. GS/HR bemyndiges hermed til i overensstemmelse med de operative behov i forbindelse med EU's støtteaktion og i henhold til Rådets forretningsordens artikel 6, stk. 1 ( 5 ), at videregive uklassificerede EU-dokumenter vedrørende Rådets forhandlinger om EU's støtteaktion, som er omfattet af tavshedspligt, til Den Afrikanske Union og FN.

Artikel 14

Fællesskabets indsats

Rådet og Kommissionen påser inden for deres respektive kompetenceområder, at der er sammenhæng mellem gennemførelsen af denne fælles aktion og Fællesskabets øvrige optræden udadtil i overensstemmelse med artikel 3, stk. 2, i traktaten. Rådet og Kommissionen samarbejder med henblik herpå.

Artikel 15

Revisionsklausul

Rådet tager senest den 31. december 2005 stilling til videreførelsen af EU's støtteaktion.

Artikel 16

Ikrafttræden og afslutning

1. Denne fælles aktion har virkning fra datoen for dens vedtagelse.

2. EU's støtteaktion afsluttes på en dato, der fastsættes af Rådet.

Artikel 17

Offentliggørelse

Denne fælles aktion offentliggøres i Den Europæiske Unions Tidende.